L'alcalde de Sagunt es reunix telemàticament amb Ximo Puig per abordar el tancament perimetral de la ciutat
28 de gener 2021

![](/media/k1cj0gwd/67-c_img_4177.jpg)  
  

Este matí el president de la Generalitat Valenciana, Ximo Puig, s'ha reunit de manera telemàtica amb els alcaldes i representants dels termes municipals amb població superior a 50.000 habitants. A esta reunió sobre coordinació dels municipis amb reducció de mobilitat social han assistit l'alcalde de Sagunt, Darío Moreno, i el comissari principal cap de la Policia Local de Sagunt, Rafael de Manuel.

Per a l'alcalde, esta reunió demostra la voluntat del president de la Generalitat d'estar amb la ciutadania i donar suport a totes les ciutats **«particularment a la nostra, i amb les últimes mesures que s'han aprovat respecte a la covid-19 perquè no podia ser menys. Precisament enfront d'un cap de setmana que serà el primer de confinament perimetral a nivell municipal a la nostra ciutat».**

Segons ha informat Moreno, esta ha sigut una reunió molt positiva en la qual s'ha pogut parlar de les problemàtiques que es presentaran durant el pròxim cap de setmana **«i sobretot, hem pogut assegurar esta col·laboració i esta cooperació tan necessària entre les administracions».**

 **![](/media/ecnnnctc/67-c_img_4174.jpg)**

Cal recordar que ahir va tindre lloc una reunió extraordinària de la Junta Local de Seguretat en la qual es van coordinar les mesures del tancament perimetral de la ciutat durant els caps de setmana.

Des de l'Ajuntament de Sagunt i la Regidoria de Policia Local, i en coordinació amb la resta de Cossos i Forces de Seguretat, es realitzaran controls de vigilància per al compliment de les restriccions sobre mobilitat i confinament perimetral ordenat per Presidència de la Generalitat Valenciana, realitzant controls constants i aleatoris en les diferents vies d'accés als nuclis de població des de les 15.00 hores del divendres fins a les 06.00 hores del dilluns.

L'objectiu principal d’estos controls és el compliment del tancament perimetral i la limitació de la mobilitat ordenat des de la Generalitat amb motiu de les actuals restriccions amb motiu de la Covid19, sempre tenint en compte les excepcions degudament justificades.

Finalment, l'alcalde de Sagunt, ha tornat a fer una crida a la ciutadania perquè actue amb màxima responsabilitat i, d'esta manera, **«poder detectar el mínim d'incompliments possible perquè això també ens ajudarà a doblegar aquesta tercera ona en el menor temps possible».**

 ​

**![](/media/tnkndfk3/67-c_img_4179.jpg)  
  
  
**

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-es-reunix-telematicament-amb-ximo-puig-per-abordar-el-tancament-perimetral-de-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-es-reunix-telematicament-amb-ximo-puig-per-abordar-el-tancament-perimetral-de-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-es-reunix-telematicament-amb-ximo-puig-per-abordar-el-tancament-perimetral-de-la-ciutat/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-es-reunix-telematicament-amb-ximo-puig-per-abordar-el-tancament-perimetral-de-la-ciutat/)